Vier vas vir vlaag rooftogte in KaapArgieffoto: Phillip Bruwer Die polisie in die Wes-Kaap het vier verdagtes vasgetrek in verband met die vlaag gewapende rooftogte wat die afgelope tyd in en om Kaapstad plaasgevind het. Lt.kol. André Traut, woordvoerder van die polisie, het Maandag in ŉ verklaring gesê die voortslepende ondersoek na gewapende en transitorooftogte begin vrugte afwerp. Speurders van Malmesbury het ŉ 32-jarige man in hegtenis geneem in verband met ŉ rooftog by ŉ veiligheidsmaatskappy waartydens ŉ groot aantal vuurwapens gesteel is. “In ŉ ander klopjag is twee mans, onderskeidelik 43 en 45 jaar oud, vasgetrek in verband met ŉ transitorooftog wat in April plaasgevind het,” het Traut gesê. ŉ 33-jarige man is in Khayelitsha vasgetrek vir ŉ transitorooftog wat in Februarie plaasgevind het. “Nadere ondersoek sal bepaal of die mans ook met ander misdaad verbind kan word,” het Traut gesê.